khistorydata/jeongjo-sjw-relations huggingface dataset:
정조 8년 · 강
大司憲李崇祜上疏辭職。仍陳勉王世子六箴。賜批。
정조 8년 · 목
疏略曰。臣乍得調將。復奉敎旨。以臣爲大司憲。義當竭蹶移趨謝。而情旣有素。病又轉添。殆若無省覺然。烏可以其身之不得進而廢其言乎。今我王世子。睿姿出天。岐嶷異凡。導迪得其方。以至成德成性之功。則豈不休哉。敢爲六箴以獻。一曰。養德性。惟皇篤生。畀汝德性。乃勳乃華。乖自干尺。二曰擇左右。姆須寬厚。保必純慤。毋尃于昵。而疏僚友。三曰節居養。服食動作。可愼非初。壹是以儉。乃福之養。四曰戒翫好。惟物及人。戒之在翫。一有愛惡。聖愚斯判。五曰勤講習。敎之在豫。自食而言。一部小學。 皇祖攸法。六曰本身敎。敎固多術。本之諸身。精一傳心。再拜矢告。批以。六條箴辭。言言切至。予當隨處省察。卿其勿辭行公。
정조 8년 · 강
承旨宋載經疏辭新資。賜例批。
정조 8년 · 강
弼善權★(礻+嚴)疏陳解由未出乞遞。賜批勿拘。
정조 8년 · 강
命今番使行。以謝恩兼陳奏奏請使爲名。
정조 8년 · 목
領議政鄭存謙啓言。今番奏請使行。兼付謝恩。在前無方物謝恩。則謝恩使名。例在他使之下。今此賜緞謝恩。事體自別。何以爲之乎。敎以。以謝恩兼陳奏奏請使爲名。
정조 8년 · 강
判下兵曹　宗廟展謁時。軍兵磨鍊草記。
정조 8년 · 목
因該曹草記。敎以。御將率出入番騎步軍隨駕。禁軍三番隨駕。禁營留陣。
정조 8년 · 강
命冬至使以進賀謝恩兼冬至使啓下。別具方物入送。賀表咨文撰進。
정조 8년 · 목
判府事李徽之啓言。明年卽皇帝卽位五十年。似有陳賀之擧。而旣無禮部知委。姑不可先送別使。冬至使行旣兼明年正朝。賀表付送此行似好矣。敎以。今番冬至使名。以進賀謝恩兼冬至使啓下。而別具方物入送。賀表。臨時措辭撰進。咨文亦當有之。此則文任撰進。
정조 8년 · 강
御牒及譜略修錄。命草記稟定。設廳考例稟旨。奉安件全秩印修。
정조 8년 · 목
大提學吳載純啓言。今此册禮。莫大之慶。 國朝御牒 璿源譜略。請依例修錄。敎以。册禮日草記稟定。又啓言。事體至重。請設廳。敎以。更考各年前例。草記時一體稟旨。又啓言。事體自別。跋文何以爲之乎。敎以。卿撰進。又啓言。五處奉安件。以全秩印出乎。敎以。全秩印修。
정조 8년 · 강
命承旨宋載經避嫌上疏還給。
정조 8년 · 목
載經與知春秋權導。有舅甥應避之嫌也。○敎曰。篤老之人。似難行公。未肅拜知春秋許遞。今日政差出。此上疏休紙還給。
정조 8년 · 강
命明日方物看品處所。以宣政殿爲之。
정조 8년 · 강
遞工曹判書吳載純。
정조 8년 · 목
敎曰。工曹判書職務相妨。許遞。今日政差出。
정조 8년 · 강
命石城縣監。今日政差出。
정조 8년 · 목
洪忠監司申大升。以石城縣監李昌會罷黜馳啓。敎以。今日政差出。
정조 8년 · 강
有政。吏曹參議金宇鎭進。
정조 8년 · 목
以李壽咸爲獻納。李祖承爲副應敎。趙時俊爲知春秋。尹博基爲石城縣監。鄭尙淳爲工曹判書。
정조 8년 · 강
命進御淸暑六和湯。前方中去檳榔。加升麻五分煎入。榻敎也。
정조 8년 · 강
御宣政殿。行方物看品。仍召見大臣以下。定世子名字。領府事金尙喆。領議政鄭存謙。判府事徐命善李徽之洪樂性。左議政李福源。右議政金熤。左參贊韓光會。右參贊尹東暹。大提學吳載純。弘文提學徐有隣。藝文提學徐浩修。知春秋趙時俊鄭昌順。吏曹參判沈豊之。戶曹判書鄭一祥。禮曹判書金魯鎭。參判金尙集。兵曹判書李在協。參判金思穆。刑曹判書李在簡。參判李亨逵。工曹判書鄭尙淳。參判柳義養。
정조 8년 · 목
請對也。○予曰。今日卯時。卽世子定名時刻。而方物相値。且未定名字。聞午時爲吉云。招日官更問也。予曰。世子名字未定。取考卿等所書進者。則日下大字。人傍聖字。日下山字及三土字。似爲最勝。姑未決矣。卿等之意何如。存謙曰。考之前史。帝王之名。多是隱僻。今不必遵用此例。臣意則日下山字。似爲允當矣。有隣曰日下大字。音響似勝矣。東暹曰。古者帝王之名。不以山川。不以名物。今此日下大字。旣取照臨之象。又含光大之義。似允合矣。予曰。日下大字。音義爲何。義養曰。日下大字。字形正方。此似好矣。 孝廟在瀋陽時。彼人見諱字。以爲天日之儀。君人之象。帝王之名。與凡人不同矣。予曰。三土字。音義爲何。取考字典也。存謙曰。 列聖朝御諱。無土字邊矣。命善曰。 列聖朝欲用土邊字。而有改之之事。予曰。★(人+聖)字何如。有隣曰。此是人傍聖字。聞彼人忌諱云矣。存謙曰。古人有言。學而至於聖人。匹夫而以聖自期。弘提言似過矣。臣等備三望。謹待下敎矣。予曰。定名要不出三四字。出去會議也。予曰。承旨與館閣堂上。方物看品。敎曰。諸大臣入侍。尙喆等進伏。予曰。前此予有下諭於卿等者。待明日會議百官。 景慕宮追上尊號收議。則當下詢於大臣卿宰矣。存謙等曰。此是莫重之擧。百官會議。實爲允當矣。予曰。定名一事。大臣之意何如。存謙曰。更考字典。人傍聖字。似允合矣。命善曰。中原人不以聖字命名。宋時梅聖兪。是字也。非名也。志儉曰。漢時有戴聖。予曰。程子云學而至於聖人。分明人力奪造化。程子此言。豈可謂過乎。且命名之義。當觀字樣。如日下山字。是爲將暮之日也。福源曰。聖人比德於玉。如金聲而玉振之是也。玉邊字中。亦似有好字矣。予曰。日邊字。是先朝御諱。故予意則欲以日邊字擇定矣。予曰。字典取考也。尙喆等。取考字典。福源曰。以玉邊字言之。玉邊典字似好矣。予曰。諸宰之意。以人傍聖字爲何如。徽之曰。音義字形。非不美矣。諸臣之意。不無異同。所當十分審愼也。予曰。從人從聖。不亦美乎。且日下字。是 太祖大王御諱。而 列聖御諱。更無日下字。今若以日下字命名。則此爲惶悚矣。予曰。 先朝命予名。予在春宮時。宮僚諱稱計士。予則以爲過矣。熤曰。臣忝在宮僚時。亦避諱矣。予曰。午時將過。退卽具望入啓也。予曰。都承旨詣賓廳。奉函以入也。定名單子。不待封裹。卽爲受入。復敎曰。奉函時儀仗鼓吹爲之也。定名單子。具儀仗鼓吹。從宣政東夾門入。自上落點首望玉傍典字。存謙曰。臣旣呈單。都監事外。勢難察任矣。予曰。此時辭巽過矣。予曰。明日會議。係是莫重之事。承旨閣臣翰注。皆令往參。凡公會不參之司。皆使之待令。
정조 8년 · 강
命進御淸暑六和湯一貼。依前煎入。榻敎也。
정조 8년 · 강
命世子宮儀仗軍服色新造。
정조 8년 · 목
兵曹判書李在協啓言。世子宮輦陪轎子陪儀仗軍等。請依定額差出。敎以。待下敎爲之。又啓言。習儀及行禮時。自當推移用之。而至於服色。不可不趁期新造矣。從之。
정조 8년 · 강
命明朝會議。百官來待。
정조 8년 · 목
敎曰。係是莫重莫大之典禮。宜問大小群僚。明朝當會議。百官來待之意。言于政府。
정조 8년 · 강
遞戶曹參判邊得讓。以金尙集代之。
정조 8년 · 목
領議政鄭存謙啓言。今日封裹。戶曹堂上不可不備員。而參判邊得讓。方在呈告。今姑許遞。請令該曹口傳差出。從之。
정조 8년 · 강
遞大司憲李崇祜。執義李頤祥。司諫林濟遠。掌令金履安。應敎李祖承。獻納李師濂。校理兪漢敬李顯靖。副校理李集斗。修撰李顯默。正言洪樂淵。持平閔彝顯金斗默。副修撰徐美修。
정조 8년 · 목
敎曰。明日會議。三司不可不備員。在外及未肅拜人幷許遞。政官牌招。以在京無故人差出。
정조 8년 · 강
差下惠堂徐有隣李在簡。
정조 8년 · 목
領議政鄭存謙啓言。惠局多有擧行之事。而堂上俱有闕。副司直徐有隣。刑曹判書李在簡。幷還差下。請使之察任。從之。
정조 8년 · 강
命守禦總戎兩營。秋操停止。
정조 8년 · 목
領議政鄭存謙啓言。守禦使鄭尙淳。總戎使李昌運狀啓。俱以今秋操鍊爲辭矣。行操諸邑。纔經設賑。戎政雖重。民力宜舒。兩營秋操停止之意。請分付。從之。
정조 8년 · 강
命翊衛司印信。幷新造。
정조 8년 · 목
禮曹判書金魯鎭啓言。侍講院印信。以本曹所在舊印信還送。而翊衛司舊印信。破傷不堪用。依例修改之意。請分付戶工曹。敎以。幷新造以送。
정조 8년 · 강
命庭試初試。取六百人。
정조 8년 · 목
禮曹判書金魯鎭啓言。庭試初試額數。不可不前期稟定。今番取幾人乎。敎以。依 顯廟朝丁亥。肅廟東宮册禮後設科之例。取六百人。
정조 8년 · 강
召見戶曹判書鄭一祥于誠正閣。
정조 8년 · 목
予曰。奉審輦輿。舊件爲幾何。一祥曰。新舊件幷錄上矣。予曰。 先朝副輦。卽 孝廟在龍灣時所御之輦。以此副輦。用於大殿。大殿副輦。用於東宮爲好。此意亦爲言及於大臣矣。駕轎則予之所御中一轎。爲東宮駕轎好矣。一祥曰。世子宮供上等節。依例封進。而端午冬至供上。未蒙啓下。故敢稟矣。予命承旨更爲判下。予曰。銅龍門左右墻垣及禁漏閣後墻頹圮處。侍講院修改時。一體修築。敬奉閣前墻。魚水堂階砌。所見甚急。亦爲同時修補好矣。一祥曰。俄見 皇壇墻役。有樹木妨礙處。可伐者不過四五株矣。予曰。墻役爲幾間乎。一祥曰。一百十五間矣。予曰。擇日伐木也。
정조 8년 · 강
命方物封裹。各別嚴飭。
정조 8년 · 목
敎曰。今番方物中白綿紙。紙品極劣。間多空鑿。此則前所未見。本曹堂郞。不可無飭。以今番方物之故。特爲分揀。封裹時。各別審視改色事嚴飭。
정조 8년 · 강
有政。吏曹判書趙時俊進。
정조 8년 · 목
以金履素爲大司憲。申致權爲執義。金履厚爲司諫。洪宗藎爲掌令。崔守忱尹載命爲持平。兪岳柱爲獻納。李庚運爲正言。李集斗爲應敎。李延伋徐美修爲校理。林道浩爲副校理。李東稷爲修撰。安策爲副修撰。朴祐源爲副提學。申馥爲說書。
정조 8년 · 강
遣承旨詣 宗廟永寧殿　 永禧殿。奉審摘奸。
정조 8년 · 목
予曰。百官擧案入之。予曰。大臣以何事求對乎。方以莫重莫大之收議。未暇引接。少俟殿座。入侍陳達之意往傳也。
정조 8년 · 강
英宗大王　 貞聖王后追上尊號。 王大妃殿加上尊號。 景慕宮追上尊號。 惠慶宮加上尊號當否。命獻議。
정조 8년 · 목
敎曰。是年八月。卽我 先大王御極之年若月也。五紀肹蠁之治。基於斯。萬世啓佑之休。基於斯。亭午之運。遠稽唐堯。此誠我東方千一昭明之會也。顧今天運回斡。良辰重屆。自卿大夫。至于士庶人。莫不曰。是歲也是月也。吾 先王御極之年若月也。相與之咨嗟咏歎。擧切於戲不忘之思。矧予羹墻之孺慕。尤當作何若懷也。噫報本之道。莫大於揚先。史稱克昭乃祖。禮譏知而不傳。成王周公所以闡文武之謨烈。尊而至於配天。而君子不以爲泰者此也。考之我朝。尤重是典。 肅祖追上徽號于 太祖　太宗。 英考追上徽號于 孝宗　 顯宗肅宗。噫範金爲章。鏤玉爲策。奚足以摸畵日月之萬一哉。槪不如是。無以彰 鴻化而貽燕謨也。洪惟我 先大王之德之行。塗乎人耳目。浹乎人肥膸。如天地之無不覆幬。如雨露之無不滋濡。躋一世於熙熙皥皥之中。小子於此何述焉。雖然以巍蕩之難名。莫得以表章之。以聲臭之難尋。莫得以儀刑之。在帝堯文王。固無加損。而未可謂之盡後人丕責也。噫我 寧考撝謙之德。卽國人之所共誦。而小子之所仰體者也。小子嗣服之後。顧欲揄揚。寤寐如結。而遲待至于今。豈但典禮之至重至大而然哉。今也以甲辰之歲。逢仲秋月。不以時誕擧 徽號。則何以慰八方黎獻親賢樂利之思乎。又況 陟降洋洋。錫我祚胤。旣符建儲之舊甲。又同流虹之令節。而定號則尊世室之日也。封册則御寶位之月也。事事相符。符若合契。玆豈非我 寧考所默佑而陰隲者乎。嗚呼報答一事。惟在揄揚。在廷群僚。尙有以知吾心否乎。猗我 聖后嗣徽之德。禮合幷行彝典。亦粵 東朝卅載毋臨。誕敷陰功。奠國勢於泰山盤石之安。加號之儀。不容少緩。 英宗大王　 貞聖王后追上尊號。 王大妃殿加上尊號當否。予欲詢于卿等決之。咨爾宗親文武百官。須各獻議。又敎曰。嗚呼顧復之恩。啣恤之痛。孰有如予小子者哉。欲伸千乘之養。而穹壤靡逮。徒循三朝之禮。而 慈心莫慰。撫躬隱痛。此何人斯。餘庥施于孫子。乃今元良定號。縟儀將擧。奠洪基於無疆。推景祿之有自。因今撫古。愴欣交中。嗟爾廷臣。亦能諒此懷否。區區淺忱。惟在於追加 顯號。少答隆恩。前此雖已一再擧矣。而邦慶滋大。則追慕罙切。追慕罙切。則誠禮必備。亦情理之所宜然也。未知達禮者。或將以多儀爲譏歟。抑仁人君子。庶幾悲其情而諒其心也。嗚呼所不得爲者。固不敢爲。而其所得爲者。又安得而不爲也哉。然事係莫重。理宜博詢。 景慕宮追上尊號。惠慶宮加上尊號當否。大臣卿宰館閣三司之臣。各具意見以進之。
정조 8년 · 강
詣眞殿展拜。仍詣 景慕宮展拜。
정조 8년 · 목
敎曰。 眞殿展拜告由。依丙甲年例。百官參班事分付。又敎曰。當由逌瞻門。展拜 景慕宮。一依初二日例擧行。百官行禮置之。又敎曰。動駕時春坊問安。待册禮後擧行。○具翼善冠袞龍袍。乘輿出仁和門。降輿入萬安門。詣 眞殿行禮告由訖。還出萬安門。乘輿出仁政門。由建陽門逌覲門。詣 景慕宮入齋室。少頃。詣 版位行禮。陞詣 廟內告由訖。乘輿出逌覲門。入弘化門還內。
정조 8년 · 강
遞承旨宋載經李敬養。以沈豊之徐有防代之。以金夏材爲吏曹參判。
정조 8년 · 목
敎曰。都承旨左承旨聞有實恙。許遞。前望單子入之。待下批牌招察任。又敎曰。吏曹參判有闕之代。前望單子入之。
정조 8년 · 강
遞同春秋吳大益。
정조 8년 · 목
敎曰。同春秋聞有實恙。許遞。今日政差出。以爲備員議號之地。
정조 8년 · 강
御宣政殿議 尊號。仍御仁政殿。受百官箋。
정조 8년 · 강
英宗大王　 貞聖王后追上尊號。 王大妃殿加上尊號。 景慕宮追上尊號。 惠慶宮加上尊號。命卜日擧行。
정조 8년 · 목
敎曰。詢之百官。僉議純同。 英宗大王 貞聖王后追上尊號。 王大妃殿加上尊號。令儀曹知悉擧行。又敎曰。詢于大臣卿宰館閣三司之臣。僉議純同。 景慕宮追上尊號。 惠慶宮加上尊號。令儀曹卜日擧行。
정조 8년 · 강
有政。吏曹判書趙時俊。參議金宇鎭進。
정조 8년 · 목
敎曰。政官牌招開政。上 號都監堂上差出。○以李敬養爲禮曹參判。徐有隣爲同春秋。上 號都監都提調領府事金尙喆。提調鄭一祥金華鎭徐浩修趙時俊單付。
정조 8년 · 강
下貽燕綸音于諸臣。
정조 8년 · 목
敎曰。嗚呼貽謨燕翼。聖王所以裕後也。遠猷辰告。明廷所以綏衆也。肆予告廷臣以貽燕之猷。其尙明聽之。嗚呼有子而欲子之安者。人情之所同。而人主爲甚。何者。其子安然後朝廷安。朝廷安然後萬民安。故欲安萬民安朝廷。則必先乎其子。其子安而朝廷萬民安矣。故人主爲甚。然人主之安其子也。非獨身敎已也。卽朝廷百官。與有力焉。詩不云乎。濟濟多士。文王以寧。由此觀之。武王之所以貽。成王之所以燕。庸非多士之助乎。然則今予又曷其不求助于多士乎。嗚呼燕翼之道。在乎貽謨。則訓謨以導其志。典章以垂其敎。禁暴擧賢。以防其奸而固其衛。何莫非燕翼之謨。而如欲擧其要而言之。則以燕貽燕也。何謂以燕貽燕也。和平則致福。靖恭則召休。理之常也。故形和而氣和。氣和而聲和。聲和而天地之和應之。吾以和平靖恭。致福召休。而享其休福者。在吾子若孫。則豈非所謂以燕貽燕者耶。故若稽虞夏商周之書。曰協和萬邦。曰協恭和衷。曰輯寧爾邦家。曰大和會。曰播民和。皆吾所謂貽燕也。至若武王之貽燕。亦不在於總干駟伐。而在於放牛散馬。崇五敎而綏萬邦。故予則以爲若無武亂皆坐之治。則澧水有苞之詩。未必作也。蓋遺子以財者。必有其財者也。豈有不能自有其燕。而能燕其子者乎。嗚呼我 先大王。値艱虞之會。塞禍亂之源。王道蕩平。建其有極。化干戈而爲揖讓。拔坑塹而奠袵席。彌綸調劑。煦濡覆育。躋朝廷於太和元氣之中。厥享國五十有二年。俾小子獲有今日。貽燕之謨。至矣盡矣。顧小子不能有以繼述志事。乃卽祚之初。朝著多事。是其責固在小子。而亦不能無慨然於文王之士矣。嗚呼向來誅鉏之政。豈予所欲哉。蓋不得已也。過此以往。予惟以鎭安爲急務。亦諸臣之所知也。乃者天錫祚胤。載誕元良。位號旣定。縟儀將擧。當此之時。予之欲貽謨燕翼。其意尤豈不深切也哉。嗚呼今日朝廷。何其無事而有事耶。大抵言議乖激。擧措顚錯。逆順判於呼吸。波瀾起於康莊。至於同室之內。或欲操戈。異趣之地。太涉吹毛。與所謂和平靖恭底氣像。不幸相反。則其何以召休致福哉。此予所以不得不頗費辭令。及今申誥者也。凡人於吉慶之日。不欲打壞器皿者。忌其類也。況人與人類。而吾爲億兆之主哉。故予於近日。尤欲人人得所。事事圓成。蓋出於以燕貽謨之意也。嗟爾諸臣。若能深體此意。則其變乖激爲和平。易顚錯以靖恭。直是轉移間事。何難之有哉。由是而朝廷安。由是而萬民安。我翼子。以安千萬年邦基。則亦是非諸臣之所願哉。嗚呼今日莫大之慶。岡非 先大王貽燕攸曁。而若予所以貽燕於後日者。惟玆一事。咨爾諸臣。其各惕念承弼。毋負予求助之心。
정조 8년 · 강
上號都監郞廳。命開政差出。
정조 8년 · 목
敎曰。癸酉年 四聖上號時。監造官及郞廳中。以三國舅子孫。特敎塡差。今番遵用此例。實爲追述之一道。俄下都監郞廳望。姑勿頒布。今已夜深。待明朝會同前。政官牌招開政。以達城鰲興府院君及洪奉朝賀家人。無論時仕。前銜差出。餘則以昨年上號都監郞廳中差出事。分付。
정조 8년 · 강
慈殿宮上號時用樂。命以瞽師擧行。
정조 8년 · 목
敎曰。年前旣因大臣收議。 殿宮上號時用樂一款。使之依例磿鍊。而其時期日迫近。只以樂工奏樂閤外。事甚褻慢。今番 慈殿 慈宮上號時用樂。依例以瞽師擧行事分付。
정조 8년 · 강
召見時原任大臣以下于誠正閣。上號都監都提調金尙喆。左議政李福源。都監提調金華鎭徐浩修鄭一祥趙時俊。大提學吳載純。弘文提學徐有隣。掌樂提調徐有防。都監郞廳鄭昌老尹晢東李宜耆李天穆權惠應。
정조 8년 · 목
予曰。卿亦勞攘旣多。而少無所損。可知精力之尙强。如是而都提調之任。必欲辭免何也。尙喆曰。臣雖不肖。豈敢避事。而莫大之役。實非臣所可承當者也。予曰。不必畢其說。今此都監役事。亦不必逐日進去。且於 上號時。方欲先後擇日。間日爲之。卿則似無勞損之慮矣。今日使卿等入侍者。蓋以尊號事詳議故也。凝道二字。終不合當。追上固非常有之事。且予登極後。今始追上。則摸天畵日。雖未能焉。形容功化之萬一然後。庶安於心。昨日議號後。終夜耿耿。不能成寐。試閱各年儀軌。意或有前所擬議之字矣。亦無三望之例。今無可考。今此追上之字。若不及於前日所上之號。則實非予追遠寓慕之意也。凝道二字。終有造作之嫌矣。今始考之。則 大明成化皇帝尊號。有繼天凝道四字。論以事理。亦不安矣。福源曰。恐未必然。予曰。體道乃 光廟尊號。而 洪熙皇帝尊號。亦云體道。章武。乃 孝廟諡號。而 萬曆皇帝尊號。亦曰章武。古亦然矣。今則雖非凝道二字。或可有合當之字耶。尙喆曰。臣等姑無他意見矣。予曰。誠敬達道。非不好也。而達字予有深意。昨不議到。昔年上 號時。一種凶徒。必欲以達權之達字議故也。今則設都監姑遠。不必卽席改議。限以設都監之日。而深思改定似好矣。大抵昨日議定八字。皆不合當。若在至行純德之上。則猶可爲也。今在乾健坤寧之下。則恐不然矣。夫功化者。聖人之能事畢矣。故聖功神化之後。以開泰基永承之。此則功化之效也。蓋 先朝尊號字義。皆有本末功化次序。至行純德。爲德行之本。英謨毅烈。爲事功之著。其下字義。莫不皆然。而今則乃於聖功神化之後。又曰立經正紀。則語義生疏。且配命。乃凝道以後事。而乃在凝道之上。此亦不然矣。此是不可復改之事。且予初行盛禮。故必欲求十分合當之字。一念耿耿。有難爲心。卿等必須更思也。福源曰。聖孝無窮而文字有限。實無以揚聖思效微忱。方切惶悶矣。予曰。今則不必九卿會議。只卿等與文任諸臣相議也。予曰。上號都監。待册禮後始役。猶可及耶。華鎭曰。優爲之矣。魯鎭曰方物物膳。何以爲之乎。予曰。只一度擧行也。福源曰。昨日迫暮。凡事皆不得如儀矣。予曰。定號日上箋之時。自有每多窘束之患。而昨日尤甚。禮曹儀註。則詳細爲之矣。福源曰。上箋於大殿。自是當然之事也。予曰。此則大提學不善爲之矣。且昨日賓廳事。亦有誤着。癸酉前例。則議 號單子廟號下。具書 尊號矣。今番則只書 廟號。何不詳考而爲之乎。左相旣經文衡。詳錄如此前例。置之政府。三司長官。古無出牌之例。而昨日幷招三司長官。此政院之不察也。有防曰。臣等未諳前例。一體出牌矣。予曰。昨日則倉卒之際。無怪如此。而特以重其事之義。文衡則已令越俸。此後則詳察爲之。有防曰。今番選倡。當使服色鮮明。則惠民署工曹。必不知內醫院尙衣院矣。予曰。內醫院尙衣院中選用也。予曰。上 號擇日。果已問之乎。九月十三日如何云耶。待令日官招入。日官池日賓進伏曰。十三日。於上命爲生氣。於內殿爲天宜。大吉。予曰。然則以十三日爲定。 各殿宮上號吉日。皆於十三日後十九日前。分日擇入。令已日暮。明日以草記入啓。予曰。十三日上 號。下情甚幸。而此有難處者。 璿源殿誕日祭享。每以四更頭過行矣。伊日若詣 宗廟行禮。則 眞殿祭享。無替行之人。將若之何。福源曰。 眞殿祭享。卽晝茶禮乎。予曰。王朝禮。每於四更頭行祭矣。 宗廟行禮後還宮。則必値日出。時刻差晩。果無所妨耶。福源曰。旣是晝茶禮。則時刻差晩。似無不安之義。而但達夜將事。又復行禮於 眞殿。恐有妨於節宣矣。予曰。更思則有何好字耶。尙喆曰。今則不可以字義求之。勢將依作文樣製進。一經御覽後。使詞臣潤色矣。予曰好矣。尙喆曰。堯明舜哲下。更無他字。故其時左相。以乾健坤寧議進。今亦當如是爲之矣。予曰。堯舜文武之外。豈有他極盡底文字耶。尙喆曰。雖極力窮思。亦未必恰當於聖心矣。尙喆曰。監造官當差出。而達城府院君家。則有數人矣。予曰。誰也。有隣曰。前直長徐有豊。廣興奉事徐鼎淳矣。予曰。鰲興家亦有可合人云耶。時俊曰。無人云矣。予曰。金龍柱不在耶。時俊曰。未之聞矣。予曰。世道多岐。不相保全。金龍柱洪守榮。豈欲作僚耶。尙喆曰。洪守榮方在外云矣。予曰。都監工役。今至何境。一祥曰。過半矣。予曰。無前之慶也。工匠料米。亦當優給矣。一祥曰。已從厚磨鍊矣。
정조 8년 · 강
領府事金尙喆箚陳病狀。乞遞都監提擧之任。賜批。
정조 8년 · 목
批以。卿於是役。豈或辭巽。卿其安心勿辭。卽爲來參會同。仍命遣史官傳諭。
정조 8년 · 목
聯箚略曰。陳賀進箋。何等重典。而昨日箋文之不爲擧行。萬萬駭悚。臣等忝叨班首。苟能檢飭。豈至於此。莫非臣等之罪。乞降威罰。以肅朝綱焉。批以。箋文不必深引。卿等安心勿辭。卽爲造朝。仍命遣史官傳諭。
정조 8년 · 강
右議政金熤上箚辭職。仍自引。賜批。
정조 8년 · 목
箚略曰。臣之官職。便屬已遞。而日前一出。實以國有大禮也。朝廷標準於四方。大臣矜式於朝廷。大臣而不職識名義之重自壞。如臣無似。固不足惜。而其爲淸朝之累。當如何哉。今將銜命出疆矣。亦不能專意使事。亟遞臣議政本職焉。批以。引義何太過耶。箋文事。不必爲嫌。安心勿辭。卽起視事。時任大臣才有入侍之命。而出疆隔宵。鎭日勞攘。爲卿不任慮悶。卿則待明朝造朝。仍命遣史官傳諭。
정조 8년 · 강
兼輔德金載瓚上疏乞暇。賜批。
정조 8년 · 목
疏略曰。臣父臣熤。今方奉使出疆矣。父子去留。情私難抑。若得一旬之暇。稍進數宿之地。則目下情理。庶或自慰。乞賜鑑諒焉。批以。給由。
정조 8년 · 강
輔德趙尙鎭等聯疏陳勉。賜批。輔德趙尙鎭。兼輔德金載瓚。弼善權★(示+嚴)。兼弼善李祖承。文學李頤祥。兼文學李度謙。司書成種仁。兼司書李集斗。說書沈晉賢。兼說書李崑秀。
정조 8년 · 목
聯疏略曰。臣等職是輔導。才實空疏。自顧惶恧。不知所以仰承也。我邸下知思日開。聰聽漸廣。則論經談史。雖俟他日。擇處愼遊。宜自此時。若使頻接諸僚。朝夕左右。則未必不愈於宦官宮妾之與處。深留聖意焉。竊念先儒之言曰。唐宗之遇物而誨。不若以躬而誨。粵我 世宗大王。嘗諭東宮僚屬曰。予平居未敢有過。欲令世子無過。 聖祖無過之德。先儒躬誨之語。豈非殿下所當克體而允蹈者乎。經述觀感之效。莫如宿德。而在旌招之列者。俱是世祿之臣。駒場之志雖固。鶴禁之戀應切。惟在殿下誠禮之如何耳。及此封册之期。招致僚席。不可已也。批以。間間入對固好矣。待下敎爲之。山林事。爾等之言是矣。
정조 8년 · 강
命封册擧行物件。比前例減等。
정조 8년 · 목
敎曰。惜福之念。勝於慈愛。以是衣服器用。務從薄陋。此筵臣之所目擊。今此封册之擧。雖出爲。所重副輿情。而凡係儀文。宜約不宜繁。況都監擧行物件。尤不可一毫侈大。自轎輦册印。以至几案茵褥等物。而切勿循用前例。鍍金代用錫。其他緞品漆色。已造者外。一倂比前例次次減等。
정조 8년 · 강
上尊號後。頒赦陳賀。命同日磨鍊。秋展謁。以十二日爲之。
정조 8년 · 목
敎曰。 英宗大王　 貞聖王后追上尊號。 王大妃殿加上尊號。 景慕宮追上尊號。 惠慶宮加上尊號後。頒赦陳賀。當於 惠慶宮上號禮成後爲之。以此分付禮曹。以同日磨鍊。箋文頭辭。亦勿各撰事分付。大殿所進方物。只令一度擧行。又敎曰。秋展謁。以十二日爲之。
정조 8년 · 강
命貽燕綸音。以活字印出。
정조 8년 · 목
直提學朴祐源啓言。所下貽燕綸音方頒布。而謄書之際。易致訛誤。以活字印出。頒示中外。恐合事宜。故敢達矣。從之。
정조 8년 · 강
遞承旨徐龍輔。以金思穆代之。
정조 8년 · 강
命武科初試。今番取七百人事分付。
정조 8년 · 강
王大妃殿 惠慶宮方物物膳。命依例封進。大殿中宮殿只封方物。
정조 8년 · 목
禮曹。以京外方物物膳依例封進啓。敎以。方物物膳。則 慈殿 慈宮依例封進。大殿中宮殿只封方物。物膳置之事分付。
정조 8년 · 강
宗廟 　永寧殿 社稷 景慕宮上號告由時。 毓祥宮命。一體告由。
정조 8년 · 목
因禮曹告由啓稟。敎以。依 先朝壬辰年例。 毓祥宮一體告由。
정조 8년 · 강
上號吉日。命更爲稟旨。
정조 8년 · 목
禮曹。以八月二十八日九月初九日初十日俱吉。以何日定行啓。敎以。八月晦日如或平允吉。欲以此日 上號。問于日官。入侍時以奏。 慈殿上號。 景慕宮上號。 慈宮上號。當分日爲之。以此知悉。更爲擇日。入侍時稟旨。
정조 8년 · 강
命七日製。退行於初九日。
정조 8년 · 목
成均館啓言。今初七日儒生輪次。當爲設行。而會議相値。不得爲之矣。敎以。七日製。退行於初九日。大提學待明朝牌招。今番通方外事分付。
정조 8년 · 강
命諸道中設賑處。水陸操與巡點停止。
정조 8년 · 목
原春監司徐鼎修。以今秋合操。令廟堂稟旨馳啓。敎以。本道民勢。眞所謂瘡痍甫完。詰戎雖係莫重。此時先務。無過於撫摩奠接。今秋習操。特爲停止。此外諸道中春初設賑處。無論水陸操。竝與巡點而停止事。令廟堂措辭行會。
정조 8년 · 강
遞文學李頤祥。兼說書李崑秀。以尹行任爲兼說書。
정조 8년 · 목
敎曰。職務相妨。文學李頤祥本職許遞。今日政差出。長直下番。自多相妨。兼說書李崑秀許遞。前望單子入之。
정조 8년 · 목
以徐瀅修爲文學。
정조 8년 · 강
命箋文待令。講定一定之式。
정조 8년 · 목
承文院啓言。箋文不爲待令。主管堂上罷職。當該官員拿處。下吏請科治。允之。敎以。當該堂上越俸一等。今後卿等講定一定之式。俾無眩於擧行之弊。
정조 8년 · 강
命都監員役工匠。元料外加給。
정조 8년 · 목
敎曰。邦慶無前。雖於工匠之賤。宜示同慶之意。今番都監員役工匠等。三時元料外加給。依癸酉年例爲之。令惠廳御甲冑米三十石輸送都監。以爲均一分給之地。
정조 8년 · 강
命承文正字黃載實。書員徐慶昌分揀。
정조 8년 · 목
因載實拿處傳旨。敎以。分揀。又因慶昌原情。敎以。値今邦慶。宜略小罪。特爲分揀放送。
정조 8년 · 강
召見三使臣及時原任大臣以下于誠正閣。上使金熤。副使金尙集。書狀官李兢淵。判府事徐命善。左議政李福源。大提學吳載純。京畿監司沈頤之。
정조 8년 · 목
辭陛也。○予曰。當炎遠程。殊極關念。幸須勞力。以圖遄返。是所爲企。熤曰。前後使行。皆以王靈所曁。無事往還。臣亦奉明命。當利還矣。予曰。事貴神速。去時某條趲程。歸路則必徐徐復命。勅行期於今年內到界則好矣。熤曰。謹當竭誠圖之矣。予曰。副使書狀。亦爲一體圖之。熤曰。臣於昨箚。有所仰達矣。臣今出疆。虛縻職名。滿心不安。下量曲施。區區伏祝。予曰。所辭過矣。熤曰。臣有區區下懷矣。予曰何事。熤曰。往還之間。不過數三月之間。而出疆之役。有異他行矣。誠得一瞻天顏。少舒耿耿下忱矣。予曰好矣。熤起伏仰瞻。予曰。一行好好來往。歸時當至深冬。眞所謂昔我往矣。楊柳依依。今我來矣。雨雪霏霏者矣。熤等齊聲曰。感泣無地矣。予曰。昨夜所下傳敎。卿得見否。命善曰。未及見矣。予曰。然則都監工人輩分賞之物。何以爲之乎。命善曰。亦未知矣。予曰。政院之緩忽擧行。有如是。予曰。凡係諸具。務從儉約。勿爲鍍金。以錫代用。至於袱屬衣品。亦從薄略爲之。命善曰。旣承聖敎。何敢豐侈。予曰。竹册文何間製進乎。載純曰。姑未正書矣。予曰。今日內書進。命善曰。書寫官判府事洪樂性爲之。而以服制。今明不得出仕矣。予曰。然則以奉朝賀書之好矣。予謂頤之曰。道內年事。何如云耶。頤之曰。峽野同登。民免飢愁矣。予曰。 先朝癸酉尊號時。 宗廟讀册官。以宰臣塡差。今亦遵用此例。命善曰好矣。予曰。畿伯善讀書。 先朝時久任承旨矣。今差讀册之任爲好耶。命善曰好矣。予曰。監賑使何時入來云耶。命善曰。數日內可以入城云矣。
정조 8년 · 목
敎曰。右副承旨持此書題。與大提學偕往泮宮。儒生試取以來。○以擬漢群臣賀置酒未央宮中。奉玉巵壽太上皇爲表題。
정조 8년 · 강
行七日製科次于春塘臺。
정조 8년 · 목
敎曰。七日製居首生員朴孝成。直赴會試。之次幼學李在紹。進士李太源。生員黃仁燾。幼學朴大壽。進士金碩鉉。生員沈鳳錫。進士李雨肅。幼學閔師膺成永愚。各給二分。之次進士洪義浩。幼學權徹。進士李勉恒朴宗球。幼學徐昆修。各給一分。
정조 8년 · 강
掌令魚錫齡疏論蔡濟恭。仍辭職。賜批。
정조 8년 · 목
疏略曰。噫彼蔡濟恭之逆節凶圖。一國共憤。諸臣臚列。而不惟不賜允兪。反加庇護。是豈仰望於聖明者哉。濟恭之疏引用樂毅書一句語。尤爲絕悖。眼無君父之罪。卽此一句。於渠斷案。不可一時容貸。亟允諸臣之請焉。且臣母病。轉至危谻。左右扶將。方寸煎灼。特削臣職。以便救護。批以。已諭。
정조 8년 · 강
大司諫南玄老。疏論蔡濟恭。仍自引乞遞。賜批。
정조 8년 · 목
疏略曰。惟彼蔡濟恭負犯。彰露無餘。而渠之未徹疏中五字悖說。旨意叵測齊討之論。一例牢拒。若比不已。則國體壞損。豈不大悶哉。廓揮乾剛之斷。亟允諸臣之請。伏念臣向叨見職。猥陳一疏。誠未孚格。罪著妄率。滿心慚恧。不知措躬之所也。雖感恩除。進身無路。亟削臣職。以謝人言。批以。已諭。
정조 8년 · 강
命未下直守令。明日辭朝。
정조 8년 · 목
敎曰。夫馬遲滯可悶。農務方殷。未下直守令。皆令明日辭朝。如有未署經人。兩司牌招。今日內使之署經。
정조 8년 · 강
命典樂樂工等。平均使役。
정조 8년 · 목
敎曰。此輩勞力。甚於工匠。本以貧殘之類。逐日役役。今番都監待令典樂及樂工等。自都監每日各捧小名成册。禮成後論賞時。各其名下。懸註應役次數。別單一體書入事。分付都監。仍令該院知悉。使之平均使役。以爲幷蒙賞典之地。
정조 8년 · 강
上號都監設局。命待册禮後爲之。
정조 8년 · 목
因該都監啓稟。敎以。雖已會同。設局則待册禮禮成後爲之。
정조 8년 · 강
命册禮都監員役工匠。饋酒餠。
정조 8년 · 목
該都監。以員役工匠等處所下甲冑米三十石。均給之意啓。敎以。明朝當遣中使。都提調以下堂郞員役工匠等。饋酒餠。以此知悉。早朝整待。
정조 8년 · 강
命承文參下在外。催促上來。
정조 8년 · 목
敎曰。大禮當前。而承文參下多在外。注書望無以備擬云。令政院催促上來。
정조 8년 · 강
命金吾時囚朴光晦。秋曹罪人金潤弼等放送。
정조 8년 · 목
幷因照律草記。敎以。邦慶無前。大赦當前。幷收贖放送事。分付。
정조 8년 · 강
行 景慕宮秋享。
정조 8년 · 강
遣承旨詣 宗廟永禧殿。奉審摘奸。
정조 8년 · 목
予曰。 先大王盛德大業。固不足以文字形容萬一。而且以玉册文體言之。字句之間。似涉浩繁。昨與領府事。已有酬酌。更議刪正似好矣。左議政李福源曰。聖敎至當矣。予命大提學入侍。予曰。領府事之言。卿果聞知乎。玉册文體。本自重大。貴乎簡而不在繁矣。卿之文詞。非不爲美。而乍涉浩汗。昨下刪改之敎矣。今見所改之文。猶未穩當。此是不刊之文。卿須退去。更爲刪定。而仍其文義。減其句數。二句之意。合成一句好矣。載純曰。今承聖敎。不勝悚惶。謹當退出刪定矣。領議政鄭存謙曰。再昨役處看審。事係往役。而病不得進。至今惶悚矣。予曰。事勢似然。似無難安之端矣。隨毀隨補之役。勢將年年爲之。繼自今摠戎使惕念擧行好矣。再昨夜爲臺臣所困。未盡所欲言。伊日卿等雖有登陟之勞。似當爲半日疏暢矣。存謙曰。伊日上下相持。以至夜深。莫非群下之罪也。予曰。半夜相持。終日困憊。臺臣所執。誠莫曉也。存謙曰。臺論旣出公議。允從好矣。予曰。昨日聯句。已爲之乎。福源曰。題意固好。聯句最難。未及爲之矣。存謙曰。御製首句之義。如天之無不燾矣。予曰。末句亦多深意。 祖宗默佑皇天付畀之意。盡載一句之中矣。予曰。卿欲爲留都乎。存謙曰。當此勞動之日。豈敢爲占便計哉。切欲陪進矣。予曰。卿必欲往。則以亞獻宮先詣陵所。還宮時陪從似好矣。如有回啓事。稟達也。予曰。可合閫任者誰也。存謙曰。閔義爀李文德趙圭鎭矣。存謙曰。萊府漂人。作拏事。不可不嚴治懲後矣。予曰。分付守土之臣。治其首犯者矣。予謂禮曹判書金魯鎭曰。向日册禮時擧行凡節。旣多做錯。今番 景慕宮告由祭草記。又有錯誤處。本曹擧行。誠駭然矣。魯鎭曰。不勝惶懍矣。予命洪忠監司入侍。予曰。湖西一道。自來士夫鄕。歲且荐飢。民事倒懸。承流宣化事專在道伯。卿今下去。西顧之憂。庶可少紓。今番減布之命。寔出爲民。須思實惠之下究。俾無虛實相蒙之歎也。今將辭陛。下勝悵然矣。沈豊之曰。方面之任。本自不輕。而如臣無似。猥當重寄。伏承聖敎。益增惶懍。敢不殫竭。以效萬一之報乎。今當遠離。下懷耿結矣。予曰。何當發巡乎。豐之曰。似在念後矣。予曰。有民事之可奏者。奏達可矣。豊之曰。姑無可達之辭矣。存謙曰。諸道急務。莫過貯穀矣。予曰然矣。予曰。予之苦心。惟在於鎭安世道。全係保世臣。而一種不逞之徒。自生疑懼之心。興訛造訕。自干天誅。是不知予心者也。顧今元良之尺衣漸長。封册之吉禮順成。從今以往。大小臣僚。一心寅協。挽回囂俗。共享安樂。此豈獨予一人之幸。抑亦卿等之福耳。有國然後。有卿等之身。卿等庶幾諒此心矣。
정조 8년 · 강
召見領府事金尙喆于重熙堂。
정조 8년 · 목
予曰。金領府事。率其一門子弟入侍。金華鎭金魯鎭金宇鎭金啓洛儒生童蒙等偕入。予曰。今年今月。册禮順成。此誠吾家莫大之慶。卿年已過七耋又爲册禮正使。事不偶然。豈料今日設此宴乎。尙喆曰。封册禮成。八域均歡。隆恩偏及賊踐臣。此實曠絕之擧。闔門感祝。圖報無地。予曰。予偶得詩句。玆以頒示。卿其賡進好矣。尙喆擎覽訖。予曰。何日欲謝箋乎。尙喆曰。明當進箋矣。予曰。明日瑞蔥臺殿座時。率子弟更爲入侍也。
정조 8년 · 강
命差倭公作米請退事。責諭還送。
정조 8년 · 목
領議政鄭存謙啓言。東萊府使李義行狀啓以爲。裁判差倭。以公作米年限請退事出來。毋論所幹之何事。雖有接待之前例。事係邊情。請令廟堂稟處矣。公作米退限。乃是特恩。則不可視爲應行。責諭還送之意。請分付。從之。
정조 8년 · 강
命關東災傷覆審。秋巡兼行。春都試合設。
정조 8년 · 목
領議政鄭存謙啓言。原春監司徐鼎修狀啓。秋操及災傷覆審。校生考講。秋巡時兼行。勸武別武士等都試。依例設行。今春都試合設事爲請矣。合操則因特敎停止。而災傷覆審等事。兼行近多已例。依請施行。都試合設擧行之意。請分付。從之。
정조 8년 · 강
命濟州山馬場。築墻毀撤。
정조 8년 · 목
領議政鄭存謙啓言。濟州牧使嚴思晚狀啓以爲。因辛丑御使朴天衡狀請。山馬三場之內間墻有毀撤之命。而未及擧行。民皆以勿毀來訴。本道所重。在於馬政。不可拘牽於民情。明知利害然後。議其毀撤。亦似未晩。令廟堂稟處爲辭矣。山馬場卽屢百年放牧之墻場。金永綬之不稟。徑築於四十里周圍。事極駭妄。繡啓以爲。築墻後馬將絕種云故。使之毀撤。而不爲擧行。不可無飭。前牧使李文爀罷職。又此遷就者。殊甚未安。當該牧使嚴思晩推考。請使之依判下擧行。予詢將臣。訓鍊大將具善復等曰。馬政關係不輕。不得不毀撤。從之。
정조 8년 · 강
遞北兵使申大謙。執義林濟遠。司諫李集斗。掌令林道浩。持平李顯默。
정조 8년 · 목
領議政鄭存謙啓言。北兵使申大謙。以其親病連呈辭狀。且聞身病亦重云。有難强令察任。請許遞。敎以。然則許遞。又啓言。兩司引避中。已有蒙遞者。處義似無異同。行公有難强迫。請竝許遞。從之。
정조 8년 · 목
兵曹判書李在協啓言。乾犒饋擧條批旨。誤書啓下云不可不付標矣。敎以。兵判擧條。以依爲之頒布。注書拿處。
정조 8년 · 강
全州 廟殿修改物力。命以儲置米用下。
정조 8년 · 목
有司堂上徐有鄰啓言。在前全州 廟殿修改物力。每年以七十三石酌量許給。而有餘不足間。更不煩報事定式矣。今因一新修改。加請至於三百六十餘石之多。此路一開。來頭必將紛紜。而莫重所用。相持可悶。今番則以儲置米推移用下之意。請分付。從之。
정조 8년 · 강
命補土物力。空名帖成給。
정조 8년 · 목
摠戎使李昌運啓言。補土物力。三營區劃錢。不過一千五百兩。勢難取其贏餘作爲來頭修補之資。宜有別般區劃之道故敢達矣。予詢大臣。領議政鄭存謙曰。今聞賑餘空石名帖。只是五十張。成給二百五十張。以準三百之數。以爲來頭修補之資。似爲方便矣。從之。
정조 8년 · 강
命抄啓文臣親試。明日爲之。處所以春塘臺爲之。
정조 8년 · 강
命停擧儒生解停。居齋儒生明日入侍。
정조 8년 · 목
敎曰。慶科在近。停擧儒生解停事分付。又敎曰。向因到記誤捧。雖令勿施。居齋儒生久未召見。明日大司成。率居齋儒生入侍。
정조 8년 · 강
遞副應敎洪文泳。副校理曺允大。修撰鄭晩[萬:I-PERSON]始金啓洛。副修撰成種仁。
정조 8년 · 목
因牌招啓辭。敎以。許遞。
정조 8년 · 강
以李敬養爲吏曹參判。
정조 8년 · 목
政院。以吏曹判書受由。參判未差。參議身病不得開政啓。敎以。參判前望單子入之。待下批牌招開政。
정조 8년 · 강
有政。吏曹參判李敬養進。
정조 8년 · 목
以洪周萬爲執義。李身晦爲司諫。洪宗藎爲掌令。尹載命爲持平。曺遠振爲應敎。林濟遠爲校理。孟至大李顯默爲副校理。安榮[策:I-PERSON]爲副修撰。李在學爲兵曹參判。
정조 8년 · 목
敎曰。都監事役相妨。都廳林濟遠本職許遞。
정조 8년 · 강
命注書金孝建拿處分揀。
정조 8년 · 강
御春塘臺。行內試射。仍行抄啓文臣親試及儒生應製。試官。李徽之李在協吳載純徐有防朴祐源鄭東浚金載瓚閔鍾顯。內試射試官具善復。
정조 8년 · 목
自內詣春塘臺陞座。予曰。今日當兼行抄啓文臣課試。居齋儒生應製。大司成率儒生待令于集春門外事分付。成均館儒生多少亦爲知入。注書金孝建承命出問。以八十九人仰達。予曰。齋儒食堂崔促。斯速來待事申飭。試官率文臣儒生。行四拜禮。訓將以軍禮見。予曰。仍留壇上。又敎曰。都監從事官李勉兢。軍禮做錯。記過事分付。予曰。今番 陵幸。卿當隨駕乎。徽之曰。臣之筋力。不至難强。何敢偃便在家乎。予曰。卿等以亞獻官預差。十五日與領相先詣 陵所。還宮時陪從好矣。以吾家大慶每今年。爲抄啓文臣律詩題。擬本朝時原任大臣閣臣承史。春坊册禮正副使都監堂上等。謝於封册禮成之日。御書吾家大慶每今年。是日晴明又識天。十四字頒示之。仍令聯句以進。爲儒生表題。予曰。着意製進事。申飭文臣諸生等處。予曰。司僕都提調入侍。徐命善進伏。仍命訓將進前。予曰。自坡州距 永陵爲四十里。還宮時。又復歷過坡州。則將爲迃路矣。命善等曰。果未爲直路。而分排宿所。不得不如是矣。予曰。譜略內入時刻知入。承旨李文源出問還奏曰。午時云矣。予曰。宗府簿正差出。先陪進後謝恩事分付。又敎曰。領府事陪箋進來與否知入。孝建出問還奏曰。待令于弘化門外云矣。予曰。除標信開門。以閤門陪進例入來事分付。金尙喆進伏。予曰。昨日之遊樂乎。尙喆曰。惶感之極。不知所達矣。予曰。賡韻入之。參宴諸人。皆令次韻好矣。徽之等持試券進前合考。文臣金啓洛等。儒生柳師模等。以次坼榜。分等施賞。予曰。居首儒生柳師模。才華如此。宜示嘉獎之擧而賜第。係是無名之科。初仕調用事。分付該曹。予謂鍾顯曰。太學志何當訖工。鍾顯曰。幾盡爲之。而多有稟定事矣。予曰。從近持入。試射施賞訖。還內。
정조 8년 · 강
以閔義爀爲北兵使。備薦也。
정조 8년 · 강
遞承旨李度默金載瓚。以金宇鎭柳誼代之。
정조 8년 · 목
敎曰。右承旨許遞。前望單子入之。又敎曰。新除授承旨牌招察任。又敎曰。同副承旨許遞。前望單子入之。待下批牌招。
정조 8년 · 강
陵幸時。隨駕命禁將代領。留陣御將代領。
정조 8년 · 강
璿源系譜記略跋文製述官以下。施賞有差。
정조 8년 · 목
敎曰。 璿源系譜記略跋文製述官弘文館大提學吳載純熟馬一匹賜給。纂修監印校正官西原[春:I-PERSON]君爗加資。書寫官安川君烓加資。纂修監印宗簿寺提調鄭一祥熟馬一匹賜給。正李行源實仕八日。正權以綱實仕一日。賞典。令該寺取考各年謄錄草記。主簿洪鳳周。直長趙寅采。別工作繕工監副奉事鄭東輔。竝陞敍。未陞六者陞六。書寫忠義張起周兪玉。竝相當職除授。國朝御牒璿源譜略御牒總敍中草及刊本跋文正書題目書寫寫字官朴履信依例加資。趙圭鎭加資屬耳。依壬寅設廳時例。捧承傳。唱準亦當依壬寅賞典。令本寺考例草記。計士畵員錄事員役工匠等。亦依壬寅年例。令該曹考例分等施賞。
정조 8년 · 강
召見大司成閔鍾顯于誠正閣。
정조 8년 · 목
予曰。太學志何當告訖。鍾顯曰。今已出草。而未及釐正。且多經稟後存拔之事。故敢此持來矣。予內入覽後。還爲出給曰。多有誤字。外方書院額數。詳錄好矣。
정조 8년 · 강
命太學志纂輯。本閣綸綍抄出書送。
정조 8년 · 목
大司成閔鍾顯啓言。臣猥承太學志纂輯之命。今方撰次。而 列朝謨訓之關於學校者。謹爲載錄。而當宁絲綸之凡係崇儒重道者。不可不考出於堂后日記。故敢達矣。敎以。本閣所掌綸綍中。閣臣一員句管抄出。使之書送本館。
정조 8년 · 강
命闢入齋。卜日改建。
정조 8년 · 목
大司成閔鍾顯啓言。丕闡堂西有闢入齋。皆在 顯廟甲辰。撤兩尼院。移其材而建是齋。命以是名。蓋體 聖祖崇儒闢異之盛意。而年前回祿。迄未改建。歲甲適値再回。屋子不過數間。及今重建。恐合事宜矣。敎以。雖有擧嬴之歎。不過三間屋子。不可以興作言。況建舍之舊甲重回。亦可謂若有待焉。分付度支。來月內卜日改建。
정조 8년 · 강
命今番幸行時。分提調勿爲差出。提調留院。
정조 8년 · 강
譜略。命明日奉安奉謨堂。
정조 8년 · 목
敎曰。昨因內試射相値。未及請出奉安。 譜略明日奉安奉謨堂事。分付。
정조 8년 · 강
副摠管李致中疏辭新資。賜例批。
정조 8년 · 강
副修撰李泰永疏論諸條。賜批。
정조 8년 · 목
疏略曰。丙丁以來。亂逆層生。至今追思。心寒眦裂。而至若夏賊凶書。一鏡天海之所不道。道顯應元之所不爲。端緖不覈。群情憤鬱。親屬奴傔鞫訊之論。尙不久兪。其父追坐之律。一味靳惜。懲討隳乖。當如何哉。雖以我朝已例言之。适則妻孥幷誅。維賢致雲。率由是例。臣謂逆夏妻孥。依維雲例擧行。其火陽澤。亟施追奪之典。仍令拿來其親屬奴傔。究覈黨與。施以當律。噫。彼龜柱四條大罪。已成鐵案。今乃竝入於傳輕之典。天下寧有是乎。韓翼謩負犯甚重。而還給職牒。李萬軾譸張凶論。而至蒙量移。任觀周推詡逆澤。而遽置疏釋。柱翼力扶族逆。具庠同濟舅惡。濟泰峸嵎罪犯至兇。有臣宗甲義駿交結匪類。李宅鎭阿附厚賊。李聖模親密能逆。鄭履煥右袒劇逆。李普行罪著臺啓。以至湖海詣賊。營護逆德。俱是難貸。而皆從輕典。此豈細故也哉。竝亟收成命。伊日傳敎之下。職在出納之地。固當覆逆。而終始泯默。惟允之義。固如是乎。至於三司之臣。草草陳箚。全無沬血之意。大欠誠實。臣謂伊時承旨及三司。倂施譴削之典宜矣。雖以諫長言之。何不求對。循例呈告。晩後一疏。不足爲乘楡之收。大司諫李東馨。亦施譴罷之典焉。批以。适雲之律。蓋未及聞知故耳。追施自有禁令。附陳事。他批悉諭。金龜柱事。才已洞諭。三司十五人疏放還寢事。酌處亦有意焉。湖獄干連人放送事。係是昭布。前事陰謀。渠輩安得以知之。主論人外。區別處分。蓋以此也。其時承宣譴削事。尤萬萬不可。三司譴削事不允。大司諫李東馨事依施。
정조 8년 · 강
以具明謙爲副摠管。金海柱爲會寧府使。
정조 8년 · 목
敎曰。副摠管會寧府使。口傳差出。
정조 8년 · 강
遞吏曹判書趙時俊。以金履素代之。
정조 8년 · 목
時俊及參判李敬養牌不進。敎以。判堂聞有實恙。不必一向强迫。吏曹判書趙時俊許遞。參判參議更卽牌招開政。○敎曰。吏曹判書有闕之代。前望單子入之。又敎曰。新判書命招。同參政事。
정조 8년 · 목
以任希敎爲大司憲。朴天衡爲大司諫。申致權爲執義。姜垣爲掌令。洪樂淵爲持平。鄭彥郁爲獻納。金寅燮任希遠爲正言。洪樂恒金履鏞爲校理。林道浩爲修撰。李東稷爲副修撰。柳師模爲 章陵參奉。初仕也。
정조 8년 · 강
命宗簿正權以綱加資。唱準帖加。
정조 8년 · 목
宗簿寺啓言。正李行源權以綱及唱準賞典。考例草記事命下矣。溯考謄錄。每當 譜略修正時。本寺正連爲加資。而兩正之俱蒙恩典。元無可據之例。唱準等。壬寅年竝蒙帖加之典矣。敎以。兩正幷加。旣無其例。則當以陪進爲重。本寺正權以綱加資。唱準三人。亦依前例帖加成給。
정조 8년 · 강
命坡州牧別驍士等十四日試射
정조 8년 · 목
摠戎廳啓言。坡州牧別驍士諸將校。十五日臣先詣初試試取事。伏承筵敎矣。遣將校詳察基址。則禾穀茁茂。僅設三貫革云。若於十五日開場。則勢難畢試於十六日申前。而雖欲廣設貫革。恐有傷穀之慮。請以十四日先詣試取。敎以。今番別驍士各差備旗手試射之命。出於慰悅之意。而外村軍兵。切勿使用。卿則依草記先爲進去。一中以上別單書入。別驍士則柳葉箭一巡。軍兵則鳥銃一次爲之也。
정조 8년 · 강
拿處假注書車信用。重推黃海水使徐有和。
정조 8년 · 목
敎曰。當該注書拿處。○因黃海水使身還軍布蕩減綸音祗受狀啓。敎以。狀啓有違格例。該水使從重推考。更爲修正上送事分付。
정조 8년 · 강
召見奉審承旨柳誼于重熙堂。
정조 8년 · 목
明陵奉審後入來也。○予曰。奉審無頉乎。誼曰。無頉矣。予曰。俄聞臺諫以司謁之誤傳不得肅謝云。事極駭然。當該司謁問名以入。注書李敬五出問。以入番司謁李孝得仰奏。
정조 8년 · 강
十五日 眞殿行祭。命時原任大臣閣臣都尉參班行祭事分付。
정조 8년 · 강
命留都領府事爲之。問安承旨坡州一次。 陵所一次磨鍊。
정조 8년 · 목
竝因政院啓稟。有是命。
정조 8년 · 강
今番 陵幸。民力貽弊之端。命預爲嚴飭。
정조 8년 · 목
敎曰。今番 陵幸。凡係用民力之節。旣令儲置米會減。而萬一吏因爲奸。澤不下究。是豈申飭之本意。以此意令畿伯知悉。各別嚴飭。道路橋梁略略修治。亦有飭敎。而猶慮不能宣揚。差使員多以特敎。以別軍職守令中差定。如是而有一毫貽弊之端。從後現發。難免重勘。道傍禾穀。切勿輕先刈穫事。一體分付禾穀。禁軍多數加定把立。雖一莖一穗。如或踐踏。此則兵判難免不飭之責。預爲嚴飭。
정조 8년 · 강
命承旨柳誼。賜鹿皮一令。
정조 8년 · 목
敎曰。日前 永陵奉審。周視局內。圖出形便。而食後奉命。門鑰前復命。今日 明陵奉審。食後進去。申前入來。此承宣固知隨處誠勤。猶未聞亦閑驅馳。此等處須有嘉獎之擧。可勸懶惰諸承宣。右承旨柳誼。特賜鹿皮一令。
정조 8년 · 강
遞承旨李文源金宇鎭徐龍輔。以金履正爲承旨。尋遞。以李時秀代之。
정조 8년 · 목
敎曰。左承旨有應避之嫌許遞。前望單子入之。又敎曰。左承旨同副承旨許遞。前望單子入之。○履正牌不進。敎以。許遞。前望單子入之。
정조 8년 · 강
兩司避嫌乞遞。賜批。大司憲任希敎。大司諫朴天衡。執義申致權。持平洪樂淵。
정조 8년 · 목
避嫌略曰。巨慝出陸。憂憤所激。急於爭執。冒沒入來矣。俄因司謁之誤傳。肅命未下。徑先擧行。臣等不審之失。於斯著矣。何可抗顏於臺次乎。請命遞斥臣等之職。批以。勿辭。
정조 8년 · 강
有政。吏曹判書金履素。兵曹判書李在協進。
정조 8년 · 목
因摠管變通草記。敎以。時帶亞將人及老病人竝許遞。今日政。以在京無故人各別擇差。○以李集斗爲副應敎。尹㬦爲校理。李鼎運爲副校理。李延伋爲修撰。曺允大爲副修撰。李致中爲刑曹參判。徐有鄰爲知事。金思穆李文源爲副摠管。
정조 8년 · 강
遞兵曹參判李在學。以李亨逵代之。
정조 8년 · 목
敎曰。兵曹參判許遞。前望單子入之。
정조 8년 · 강
上號習儀時假寶輦輿。命依昨年例爲之。
정조 8년 · 목
該都監啓言。昨年 上號習儀時。假寶因傳敎勿爲磨鍊。輦輿亦不修補。今番何以爲之。敎以。依昨年例爲之。
정조 8년 · 강
推承旨宋載經柳誼權★(示+嚴)
정조 8년 · 목
敎曰。今日肅拜。司謁初則誤傳。旋又自下彌縫。甚至以只諸臺肅拜不下之說傳之。當該司謁事。萬萬駭痛。亦關後弊。令攸司嚴問委折。捧草供以入。此是中官從中誤傳之致云。當該承傳色中官及守門中官。令該府照律嚴處。雖以臺臣言之。旣始之拜。徒然中止。臺體之壞損非細。旋入臺廳。兩殿肅拜外。尙未爲之。雖欲避嫌。誠亦末由。臺臣雖不警飭。諸承宣之不卽察飭。不可無警。在院承旨竝推考。
정조 8년 · 강
遣承旨詣 宗廟永禧殿景慕宮。奉審摘奸。 詣摛文院齋宿。
정조 8년 · 목
具翼善冠袞龍袍。乘輿出協陽門。詣摛文院。降輿入齋室。予命諸臣。賡進册禮時聯句。予曰。領府事聯句。敷陳 列朝盛德。可謂得體矣。命京畿監司入侍。予曰。治道之除。得無傷稼之患否。沈頤之曰各別申飭。別無所傷。而道路太狹矣。
정조 8년 · 강
吏曹判書金履素疏辭新除天官之任。賜批。
정조 8년 · 목
批以。予曰得人。卿其勿辭行公。
정조 8년 · 강
以趙興鎭金載瓚爲承旨。前望也。
정조 8년 · 강
遞工曹判書鄭尙淳。以具善復代之。
정조 8년 · 목
敎曰。工曹判書鄭尙淳在留都陣許遞。前望單子入之。待下批牌招。京植炬有下敎事。仍令來待。
정조 8년 · 강
有政。吏曹判書金履素。參判李敬養。參議黃昇源進。
정조 8년 · 목
敎曰。引避臺諫許遞。今日政差出。○以權裕爲修撰。李泰永爲副修撰。李聖圭爲大司憲。李度默爲大司諫。李東郁爲執義。李尙載爲持平。
정조 8년 · 강
遞副校理孟至大。掌令姜垣洪宗藎。司諫李身晦。獻納鄭彥郁。正言金寅燮任希遠。持平洪樂淵。以金啓洛爲副校理。李迪喆金宗鐸爲掌令。尹在醇爲司諫。柳孟養爲獻納。李翊晉李顯道爲正言。沈晉賢爲持平。
정조 8년 · 목
敎曰。在外玉堂臺諫許遞。前望單子入之。
정조 8년 · 강
永陵親祭香祝。命親押。
정조 8년 · 강
命京植炬。至磚石峴爲之。駐駕時軍兵。各其營療飢。
정조 8년 · 목
敎曰。再明日出宮。若於日出前爲之。則抵宿所。易致晩暮。且高陽一站。道里稍遠。不可無闊狹之擧。京植炬。至磚石峴爲之。然則十里植炬。係是科外之役。外方之民。皆令給價使用。其在一視之義。不當異同。字內外植炬。自戶惠廳量宜優給價米。因此聞工判言。今春 元陵幸行。皆以京植炬磨鍊。而價本太薄。貢人輩皆不受去云。大非朝家軫念之本意。今番 陵幸。炬價上下時。春幸炬價。一遵今番上下數爻上下。運炬時雇價。亦依外方例計給事。一體分付戶惠廳。又聞訓將言。軍兵以高陽站之稍遠爲慮云。果如所料。道中當從便駐駕。駐駕時隨駕軍兵。自各其營卽爲療飢。如向年高陽還宮時例事。亦爲分付。
정조 8년 · 강
命左捕將李柱國。兼察右捕將。
정조 8년 · 목
右捕將趙圭鎭。以禁軍別將隨駕也。
정조 8년 · 강
重推御營大將李柱國。禁衛大將徐有大。
정조 8년 · 목
有司堂上徐有隣啓言。向來減布綸音之刊頒。寔出於考其數爻之意。而卽聞御廳保布。別破陣保布。合七十餘同。禁營別破陣保布十餘同。忘未入錄。不勝惶恐。而兩營之不善句檢。殊極未安。待各道報來。成册。如有差誤。請一體補遺。從之。敎以。文書申飭各道。斯速修正上送。以爲添印頒布之地。御營之七十同遺漏。尤極駭然。禁將向來申飭何如。而猶復一委吏手。不肯留意較準。兩營事。俱不可無警。御營大將李柱國。禁衛大將徐有大。爲先一幷從重推考。
정조 8년 · 강
詣 眞殿行茶禮。
정조 8년 · 목
具翼善冠袞龍袍。自摛文院前庭乘輿。詣端暉門降輿。詣 眞殿行禮如儀訖。乘輿由協陽門還內。
정조 8년 · 강
上號册寶印封裹。命以二十七日擧行。
정조 8년 · 목
因該都監推擇啓稟也。
정조 8년 · 강
詣坡州行宮經宿。
정조 8년 · 목
具戎服乘輿出協陽門。予曰。守宮提調使之入侍。徐有隣進前。予曰。守宮凡節。各別銘念擧行。狀啓種種 封發。俾無疏虞之患也。予曰。留都大臣守宮大將入侍。李福源趙時偉進前。予曰。以卿等留都。予果忘憂。闕內各處守直凡節。惕念申飭也。出肅章門降輿。乘馬由敦化門。出崇禮門至磚石峴。下馬入幕次。予曰。喧聒若此。而不能禁止。帳後禁喧郎廳拿入。承旨趙興鎭傳命。拿入兵曹正郞尹行履。予曰。決棍次。使之待令於高陽。予曰。一枝標旗。直過帳前咫尺之地。何營旗手。若是唐突。知入。興鎭出問。以龍虎營旗手還奏。予曰。豈有如許師律。因命軍兵療飢。少頃上馬至高陽晝停所。下馬乘輿入幕次。因命軍兵食代催促。上馬行數里。予曰。此距坡州爲幾里。興鎭曰。爲二十里云矣。予曰。到坡州五里程。當受入軍門節次。兵判及隨駕各營。先詣成陣。依例以軍禮祗迎事分付。到五里程前路。改具甲胃。命前排號令。諸營一時應令。各以軍禮祗謁。仍詣坡州宿所下馬。乘輿入行宮。予曰。畿伯與地方官。率本州父老入侍。監司沈頤之。牧使李煜。率父老百餘人入庭。命頤之上殿。命有司堂上入侍。金華鎭李在簡進前。予下詢父老曰。汝等荐飢之餘。値此樂歲。爲汝多幸。而今當幸行。豈可無別般施惠之擧。身布纔令半減。舊還亦爲減耗。此外別有爲汝等除弊之事。爲惠之端。不必靳惜。汝等無隱仰奏也。民人等對曰。旣減身布。又蠲還耗。如天德澤。受之旣多。更何有望。第荐歉之餘。公私逋貸。實難盡償。外邑移轉。或爲停退。則庶爲息肩矣。予問頤之曰。江都米蠲給何如。頤之曰。係是軍需不可輕許矣。予問華鎭等曰。畿伯之言是矣。予曰。此邑元戶爲幾何。煜曰。爲三千六百戶云矣。予曰。然則江都米雖難蠲給。北漢還上。使之減給好矣。頤之曰。此亦難許退而聞本官言。壬寅癸卯未捧。爲八千餘石。若停退一年條。則似好矣。予命華鎭。問民人等曰。外邑移來之穀。俱是軍需之用。而所係莫重。難以許施。就壬癸兩年停退條。一年停減。於汝等何如。民人等相顧欣欣曰。此果一邑顒祝。而旣有減耗之惠。又請停退。有所不敢。比減江都移轉。爲惠倍簁矣。
정조 8년 · 강
命松都舊還壬寅條。特許停退。
정조 8년 · 목
敎曰。値無前之邦慶。行無前之霈澤。一或見漏。殊非均視之意。今因管理使入侍。聞之果如所料。八道及沁都舊還。皆令分數蕩減。獨此松都。以元無舊還。不入蠲惠中。況舊都人民。尤宜拔例軫念。壬寅癸卯停退未捧條。數至半萬云。今年年事。雖曰稍登。兩年積逋。一時竝督。在常時在他道。猶且難愼。以今年之慶。念舊都之民。烏可無闊狹之擧。如欲蕩減。當準諸道之例。廿一之減。不下二百石內外。此近無實。本府舊還壬寅條二千餘石。特許停退。以示朝家同慶均惠之意。
정조 8년 · 강
罷兵曹判書李在協職。以徐浩修代之。
정조 8년 · 목
敎曰。兵曹判書李在協罷職。前望單子入之。又敎曰。兵判牌招。傳授命召。使之先隨駕後謝恩。
정조 8년 · 강
拿處承旨趙興鎭。
정조 8년 · 목
敎曰。軍士房承旨。事過後拿處。
정조 8년 · 강
詣 永陵展拜。仍詣 恭陵順陵展拜。還詣高陽行宮經宿。
정조 8년 · 목
具戎服乘輿以出。敎曰。聞本邑豐溪祠。卽故臣朴泰輔吳斗寅李世華三人竝享云。而斗寅之孫。適以閣臣陪從。今日遣提學吳載純致祭。又敎曰。牛栗兩先正墓。在本邑云。而不在輦路。雖不得致祭。見邑志。紫雲書院。先正文成主享。坡山書院。先正文簡父子倂享。在朝家尙賢之意。豈無致侑之擧。紫雲書院坡山書院。遣承旨明日致祭。仍降輿乘馬行十里。命承旨金載瓚。先詣 陵所。命工判禮判。姑勿始役。待親詣擧行之意分付。載瓚承命先往。仍至 陵洞口。下馬乘輿。予曰。作門內喧聒太甚。承旨申飭。仍入齋室。改具翼善冠黲袍烏犀帶。乘輿詣紅箭門外。降輿就位。宗親文武百官。俱以淺淡服。分東西。詣盥洗位盥洗。就版位行四拜禮。詣 神位前。三上香獻爵。大祝讀祝訖。降復位。亞獻官終獻官。以次行禮。仍詣望燎位。大祝奉祝版燎於坎。禮畢。詣 陵上奉審。予曰。莎草之枯損。果如柳誼所告。不必張大始役。禮工判落後。盡心修補也。予謂 本陵令尹煜曰。莎草至此傷損。而何不卽報乎。煜未及仰對。載瓚曰。尹煜奏對糢糊。請推考。從之。予復詢曰。汝爲 本陵令爲幾朔。煜曰。來月滿苽期矣。載瓚曰。尹煜等奏語。轉益顚錯。請從重推考。從之。仍詣丁字閣奉審。就紅箭門內。行辭陵禮。予曰。 恭陵順陵當展拜。該房知悉。仍乘輿還齋室。予曰。承史閣臣入侍。命賜諸臣果茶。敎曰。 本陵守僕守護軍。京事知守僕。展拜各 陵守僕守護軍。令該曹考例施賞事分付。又敎曰。 永陵典祀廳狹窄。祭物熟設之際。事多苟艱云。已令承宣奉審以來。依筵敎。卽令戶判推移修補後。回奏於高陽宿所。又敎曰。祭禮之一日再行。事近煩瀆。躬詣奉審。無異告由。 永陵莎草。庫庫有頉處。禮工判明日進去。與地方官及 本陵陵官眼同。從便修改後回告。又敎曰。訓將以工判。當詣役所。明日還宮時。御將訓局陣代領。留都陣則禁將還領。本營陣後廂御營陣。摠戎使代領。又敎曰。自永陵洞口。至崇禮門捧上言。乘輿詣 恭陵。降輿入就位展拜訖。詣 陵上奉審。詣丁宇閣碑閣奉審。還至紅箭門外乘輿。詣 順陵展拜。如上儀。乘輿還至齋所。少頃改具戎服。乘輿出至洞口外。降輿乘馬。命右承旨馳詣 長陵。奉審摘奸以來。予曰。各務差使員。高陽宿所來待事分付。予曰。高陽宿所入幕次後。京畿監司與地方官。率本郡父老來待事分付。駕過月山大君墓前。予曰。月山大君奉祀孫。使之來待高陽事分付。駕到高陽宿所下馬。乘輿入幕次。予曰。承史閣臣入侍。賜饌。親製七言詩。命承史大臣閣臣玉堂侍衛。使之賡進。京畿監司率父老上謁。予命有司堂上金華鎭。問民人等曰。今當幸行之路。欲詢民邑之弊。汝等或有疾苦之端。願欲之事。無隱畢告。民人等曰。昨年歉荒。得蒙濟活之澤。疾苦皆除。有何濫想。予曰。壬寅舊還。蠲給。坡民一體許施。於汝樂乎。民人等曰。聖德如天。感謝無地。敎曰。路過封前。謹依 先朝聖意。雖欲入臨。係是 陵謁前。只回馬瞻墓。悵懷深切。今日遣內侍。致祭于和平翁主墓所。予曰。各務差使員入侍。廣州府尹金峙默。驪州牧使李漢豐。豐德府使田文顯。以次進伏。予各詢職姓名訖。命召月山大君奉祀孫。予曰。汝於大君。爲幾代孫。對曰。十二代孫矣。予曰。近族有仕宦之人乎。對曰。與坡州牧使李煜。爲十七寸矣。予曰。大君祠宇。何時重建乎。對曰。子孫零替。祠宇剝落。去壬申。 先大王幸過此路。特命重修矣。予曰。有可考文蹟。汝往持來。